Agder og Rogaland heimevernsdistrikt 08

Agder og Rogaland heimevernsdistrikt 08 var et distrikt i Heimevernet som hadde militært ansvar over fylkene Rogaland og Agder. Distriktet ble opprettet 1. august 2009 ved å slå sammen Agder Heimevernsdistrikt 07 og Rogaland Heimevernsdistrikt 08, og i 2025 ble distriktet delt i de to opprinnelige.

Distriktet bestod i 2009 av rundt 6000 befal og soldater, et tall som i 2018 ble redusert til 4200. Disse er fordelt på 27 HV-områder, i tillegg til distriktsstaben og innsatsstyrkene. HV-08 er også ett av heimevernsdistriktene som har grupper med heimevernsungdom (HVU).

Hovedkvarteret ligger i Vatneleiren i Sandnes.

 Distriktssjefer 
Sjefer for Agder og Rogaland heimevernsdistrikt:
 2009–2014 Oberst Rolf Carsten Wold
 2014–2016 Oberst Tor Mjelstad
 2016–2021 Oberst Bjørn Arild Siljebråten
 2021– 2025 Oberstløytnant Øystein Fossum Nilsen

 Distriktssersjanter 
Etter innføringen av ny ordning for militært tilsatte så fikk HV-distriktene sin sjefssersjant, ofte kalt Distriktssersjant. HV-08 har etter dette hatt følgende distriktssersjanter:
 2016–2023 Kommandérsersjant Terje Framnes
 2023–  Kommandérsersjant Ronny Johansen

 Innsatsstyrkene 
Distriktets innsatsstyrke het «Osprey-Varg» frem til 1. januar 2018. «Osprey» var navnet på en av Kompani Linges operasjoner under andre verdenskrig. Operasjon Osprey ble iverksatt 11. desember 1943. Fire mann ble sluppet i fallskjerm over Rogaland for å opprette radiosamband, etablere sabotasjeceller rettet mot kommunikasjoner, ta imot og lagre våpen, instruere jegere og rekognosere mot flyplassen på Sola. De hadde ikke lov til å ta kontakt med Milorg, og alle aksjoner skulle godkjennes av London på forhånd. «Varg» refererer til  kodenavnet for Milorg-området som dekket Aust- og Vest-Agder.

Fra og med 1. januar 2018 er Osprey og Varg igjen delt opp i to separate innsatsstyrker – Osprey med hovedsete i Vatneleiren i Sandnes, og Varg med hovedsete i Kristiansand. Varg er øremerket operasjoner i Nord-Norge.

 Referanser 

Eksterne lenker
  Heimevernets innsatsstyrker på Forsvaret.no

Kategori:Avdelinger og forband i Heimevernet
Kategori:Forsvaret i Rogaland